b"\n_START_ARTICLE_\nXavier Bru de Sala i Castells\n_START_SECTION_\nBiografia\n_START_PARAGRAPH_\nVa militar al Partit Socialista d'Alliberament Nacional. El 1973 va ser cofundador de Llibres del Mall. Fou director literari d'Edicions Proa entre 1984 i 1987, Director General de Promoci\xc3\xb3 Cultural de la Generalitat de Catalunya amb Converg\xc3\xa8ncia i Uni\xc3\xb3 (CiU) entre 1988 i 1991. El 1997 va comissariar l'exposici\xc3\xb3 Barcelona-Madrid 1898-1998, sintonies i dist\xc3\xa0ncies, del CCCB. M\xc3\xa9s endavant, treball\xc3\xa0 com a assessor cultural de la Cambra de Comer\xc3\xa7 de Barcelona entre 2001 i gener de 2009, quan assum\xc3\xad el c\xc3\xa0rrec de primer president del Consell Nacional de la Cultura i de les Arts, al qual va renunciar al mes de setembre del mateix any, fet que comport\xc3\xa0 una forta pol\xc3\xa8mica en el sector. Oficialment s'afirm\xc3\xa0 que la seva sortida era causa d'una decisi\xc3\xb3 personal despr\xc3\xa9s de l'etapa de posada en marxa de l'organisme, si b\xc3\xa9 algunes veus del mateix Consell van destacar-ne el seu \xc2\xabexc\xc3\xa9s d'autoritarisme\xc2\xbb._NEWLINE_Dos anys despr\xc3\xa9s va formar part del consell assessor de CiU a les eleccions generals espanyoles de 2011. Tamb\xc3\xa9 va ser el comissari de les III Reflexions Cr\xc3\xadtiques sobre la Cultura Catalana (2011) i comissari general de l'Any Espriu (2012). La retribuci\xc3\xb3 de 123.420 euros per la seva tasca en l'Any Espriu, el 10% del pressupost destinat a aquesta commemoraci\xc3\xb3, va aixecar la cr\xc3\xadtica de diverses veus, com la portaveu parlament\xc3\xa0ria d'ICV-EUiA, Dolors Camats, que q\xc3\xbcestion\xc3\xa0 aquest sou mentre algunes activitats de la commemoraci\xc3\xb3 no estarien garantides. _NEWLINE_Com a escriptor, ha estat autor de nombroses adaptacions teatrals, de poemaris i de llibres d'assaig. La seva producci\xc3\xb3 liter\xc3\xa0ria ha rebut diversos premis. Com a articulista, va comen\xc3\xa7ar a publicar articles el 1991 a El Observador, diari impulsat per Llu\xc3\xads Prenafeta. Despr\xc3\xa9s va col\xc2\xb7laborar amb mitjans com l'Avui, El Temps, Catalunya R\xc3\xa0dio o R\xc3\xa0dio 4. Va publicar peri\xc3\xb2dicament articles a La Vanguardia durant 10 anys. Publica una columna d'opini\xc3\xb3 a El Peri\xc3\xb3dico de Catalunya. En aquestes publicacions ha publicat alguns dels seus pol\xc3\xa8mics articles, com la seva cr\xc3\xadtica a l'escriptor, periodista i editor Josep Maria Espin\xc3\xa0s, a l'editorial Quaderns Crema, al Premi Llibreter de narrativa del 2005 John Lanchester, a qui anomen\xc3\xa0 \xc2\xabpseudoescriptor amb brillantina\xc2\xbb o l'acusaci\xc3\xb3 de violaci\xc3\xb3 dels drets d'autor a la Viquip\xc3\xa8dia, tots ells resposts i relativitzats per altres articulistes."